b'\n_START_ARTICLE_\nVilanova dos Infantes\n_START_SECTION_\nPatrimoni\n_START_PARAGRAPH_\nEs tracta d\'una vila de fisonomia medieval, on destaca una torre medieval de dinou metres d\'alt, vestigi de la fortalesa aixecada el segle X pel comte Gutierre Men\xc3\xa9ndez, pare de Rudesindus Guterri, bisbe de Mondo\xc3\xb1edo i virrei de Gal\xc3\xadcia. La fortalesa va ser enderrocada el 1476 despr\xc3\xa9s de la revolta irmandi\xc3\xb1a. La modificaci\xc3\xb3 m\xc3\xa9s important que va patir aquesta edificaci\xc3\xb3 es va produir a principis del segle XIX, quan es va convertir en seu de l\'Ajuntament. Va consistir en la divisi\xc3\xb3 horitzontal en tres plantes, que no coincidien amb les existents originalment; a m\xc3\xa9s, es va habilitar una entrada a la primera planta que substitu\xc3\xafa a la medieval, que encara s\'observa en la segona planta amb un arc ogival i que donava acc\xc3\xa9s des de la muralla a l\'interior a trav\xc3\xa9s d\'un corredor de fusta recolzat en perm\xc3\xb2dols._NEWLINE_Un altre edifici monumental \xc3\xa9s l\'esgl\xc3\xa9sia parroquial de San Salvador de Villanueva, que es va construir sobre una capella d\'estil moss\xc3\xa0rab per ordre de la mare de Rudesindus Guterri. En el seu interior es conserva un Crist rom\xc3\xa0nic, la creu del qual s\'assembla a les branques d\'un arbre._NEWLINE_A prop de Vilanova dos Infantes es localitza un castro fortificat, conegut com a Castromao, que data de temps anteriors a la romanitzaci\xc3\xb3._NEWLINE_En el Santuari de la Verge del Cristall (Virxe do cristal en gallec) es conservava una diminuta bola de cristall sense obertura, amb una imatge de la Verge pregant, que va ser trobada al segle XVII (i robada violentament el 2015, despr\xc3\xa9s d\'assassinar el rector). La seva festivitat es commemora el 15 de setembre i des de l\'any 2002 la celebraci\xc3\xb3 de la missa en honor de la Verge es fa a l\'aire lliure en una capella constru\xc3\xafda en un terreny adjacent a l\'esgl\xc3\xa9sia._NEWLINE_A Vilanova dos Infantes es troba el solar de l\'antic convent de Santa Maria de Vilanova, fundat per Santa Ilduara (o Aldara) i del qual va ser abadessa la seva filla Santa Adosinda. Va ser constru\xc3\xaft entre 1215 i 1225; fins a la d\xc3\xa8cada de 1940 encara es conservaven algunes restes de la construcci\xc3\xb3 com capitells, restes d\'arcs o bases de columnes, per\xc3\xb2 en l\'actualitat ja no es conserva cap element arquitect\xc3\xb2nic._NEWLINE_Recentment s\'han dut a terme obres de restauraci\xc3\xb3 en el burg medieval de Vilanova dos Infantes, amb la finalitat d\'atreure turisme a la zona i generar noves fonts d\'activitat econ\xc3\xb2mica.\n_START_SECTION_\nLiteratura\n_START_PARAGRAPH_\nVilanova dos Infantes o "dels set Infants" va ser descrita per Manuel Curros Enr\xc3\xadquez en el seu poema A virxe do cristal (La verge de cristall) (1877).'